text: Skal lytte til det samme julehit igen og igen og igen
  19 december 2012 kl. 15.59
  I dag begyndte en konkurrence i Ribe om, hvem der i længst tid kan holde ud at høre det samme julehit. Vinderen får 24.000 kr.
  Det er Radio Globus, der står bag konkurrencen.
  Den går ud på at lytte til Whams julehit Last Christmas igen og igen.
  De 10 deltagerne blev i dag placeret i hver deres Toyota Aygo og skal herefter lytte til sangen på repeat, indtil der kun er én deltager tilbage.
  Deltagerne må ikke sætte sædet i hvilestilling, de må ikke synge med, og de må ikke falde i søvn. Det holder en flok hjemmeværnssoldater øje med.
  Præmien er på 24.000 kr. for den, der kan holde sig vågen i mindst et døgn.
  